Έγκριση κρατικής ενίσχυσης σύμφωνα με το άρθρο 61 της συμφωνίας για τον Ευρωπαϊκό Οικονομικό Χώρο (1) και το άρθρο 1 παράγραφος 3 του πρωτοκόλλου 3 της συμφωνίας μεταξύ των χωρών της ΕΖΕΣ περί συστάσεως Εποπτεύουσας Αρχής και Δικαστηρίου (2) Περιπτώσεις στις οποίες η Εποπτεύουσα Αρχή της ΕΖΕΣ δεν εγείρει αντιρρήσεις (Ενίσχυση αριθ. 94-001) (94/C 250/03)

Περίληψη απόφασης της Εποπτεύουσας Αρχής της ΕΖΕΣ να μην εγείρει αντιρρήσεις όσον αφορά την ενίσχυση που σκοπεύει να χορηγήσει η αυστριακή κυβέρνηση στην BMW Motoren Gesellschaft mbH για την υποστήριξη σχεδίου E & A και επενδύσεων στο Steyr της Αυστρίας

Με επιστολή της 4ης Φεβρουαρίου 1994, η οποία παραλήφθηκε από την Εποπτεύουσα Αρχή την ίδια ημέρα, η αυστριακή κυβέρνηση κοινοποίησε στην Εποπτεύουσα Αρχή της ΕΖΕΣ, σύμφωνα με το άρθρο 1 παράγραφος 3 του πρωτοκόλλου 3 της συμφωνίας περί Εποπτείας και Δικαστηρίου, την πρόθεσή της να χορηγήσει ενίσχυση συνολικού ύψους 467,3 εκατομμυρίων αυστριακών σελινίων (ATS) στην BMW Motoren Gesellschaft mbH για την υποστήριξη σχεδίου E & A και επενδύσεων στην μονάδα κατασκευής κινητήρων στο Steyr της Αυστρίας. Με επιστολές της 25ης Φεβρουαρίου και της 29ης Απριλίου 1994, υποβλήθηκαν τροποποιημένες κοινοποιήσεις, που παραλήφθηκαν από την Εποπτεύουσα Αρχή τις ίδιες ημέρες, και στις οποίες προβλεπόταν μεταξύ άλλων η μείωση του σχεδιαζόμενου ποσού της ενίσχυσης σε 454,8 εκατομμύρια ATS κατ' ανώτατο όριο.

Το σχέδιο περιλαμβάνει εργασίες έρευνας, βελτίωση των διαδικασιών παραγωγής και ανάπτυξη προϊόντων στον τομέα της τεχνολογίας κινητήρων ντίζελ και βενζινοκινητήρων, με στόχο τη μείωση της κατανάλωσης καυσίμων και των επιπέδων εκπομπής διοξειδίου του άνθρακα, καθώς και μέτρα για την προώθηση της προστασίας του περιβάλλοντος στην μονάδα παραγωγής και την εκπαίδευση των υπαλλήλων. Επιπλέον, το σχεδιο προβλέπει σχετικές επενδύσεις σε εγκαταστάσεις παραγωγής.

Το συνολικό κόστος του σχεδίου, το οποίο θα ολοκληρωθεί εντός περιόδου 3 ετών, προϋπολογίζεται σε 3 396,7 εκατομμύρια ATS, εκ των οποίων τα 2 855,6 εκατομμύρια ATS θεωρούνται επιλέξιμα για τη χορήγηση κρατικής ενίσχυσης. Το μέγιστο συνολικό ποσό της ενίσχυσης που προτείνεται από την αυστριακή κυβέρνηση για την υποστήριξη του σχεδίου ανέρχεται σε 454,8 εκατομμύρια ATS, με τη μορφή επιχορήγησης σύμφωνα με το άρθρο 1 στοιχείο β) σημείο 1 του νόμου περί εγγυήσεων του 1977 και επιχορηγήσεων σύμφωνα με περιφερειακά και τοπικά καθεστώτα ενισχύσεων. Η ενίσχυση θα καταβληθεί σε ίσες δόσεις κατά τη διάρκεια τετραετούς περιόδου που θα αρχίσει το 1994.

Από το συνολικό κόστος του σχεδίου οι δαπάνες έρευνας και ανάπτυξης ανέρχονται σε 1 314,6 εκατομμύρια ATS, εκ των οποίων 815,7 εκατομμύρια ATS είναι δαπάνες που θεωρούνται επιλέξιμες για ενισχύσεις E & A. Οι δαπάνες αυτές περιλαμβάνουν βασική βιομηχανική έρευνα (140 εκατομμύρια ATS), εφαρμοσμένη έρευνα (381 εκατομμύρια ATS) και ανάπτυξη των διαδικασιών παραγωγής (296,5 εκατομμύρια ATS), ενώ τα αντίστοιχα ποσά των ενισχύσεων είναι 70,0, 95,25, και 44,48 εκατομμύρια ATS. Οι δαπάνες που προβλέπει το σχέδιο για την προστασία του περιβάλλοντος ανέρχονται σε 129 εκατομμύρια ATS όσον αφορά μέτρα που υπερβαίνουν αισθητά τις υπάρχουσες απαιτήσεις προστασίας του περιβάλλοντος και 62 εκατομμύρια ATS για μέτρα που ανταποκρίνονται στις νέες νομοθετικές απαιτήσεις, ενώ τα αντίστοιχα ποσά των ενισχύσεων είναι 38,7 και 9,3 εκατομμύρια ATS. Οι δαπάνες για μέτρα εκπαίδευσης ανέρχονται σε 110 εκατομμύρια ATS, εκ των οποίων 66 εκατομμύρια ATS είναι επιλέξιμα για τη χορήγηση ενισχύσεων στο πλαίσιο βασικής εκπαίδευσης (29 εκατομμύρια ATS) και εκπαίδευση για τη βελτίωση των επαγγελματικών ικανοτήτων (37 εκατομμύρια ATS) ενώ τα αντίστοιχα ποσά των ενισχύσεων ανέρχονται σε 14,5 και 9,25 εκατομμύρια ATS. Οι επενδυτικές δαπάνες ανέρχονται σε 1 781,1 εκατομμύρια ATS και η προτεινόμενη ενίσχυση για περιφερειακές επενδύσεις είναι 173,28 εκατομμύρια ATS.

Η BMW Motoren Gesellschaft mbH, Steyr, είναι θυγατρική της Bayerische Motoren Werke Aktiengesellschaft, Munich, στην οποία ανήκει εξ ολοκλήρου, και παράγει ένα βασικό φάσμα κινητήρων ντίζελ και βενζινοκινητήρων για τη μητρική εταιρεία. Η μονάδα αυτή έχει παραγωγική ικανότητα 400 000 μονάδων ετησίως, και το 1992 η παραγωγή της είχε εξαχθεί εξ ολοκλήρου σε άλλες χώρες του ΕΟΧ. Το 1996, όταν θα έχει ολοκληρωθεί το πρόγραμμα και θα λειτουργούν πλήρως οι αναδιαρθρωμένες και διευρυμένες γραμμές παραγωγής, η παραγωγική ικανότητα θα αυξηθεί σε 450 000-460 000 μονάδες ετησίως. Ωστόσο, η επέκταση της παραγωγικής ικανότητας θα διατεθεί αποκλειστικά για τον εφοδιασμό της νέας μονάδας συναρμολόγησης της BMW στις ΗΠΑ. Η απασχόληση στην μονάδα παραγωγής θα αυξηθεί από 2 124 εργαζόμενους το 1992 σε 2 300 εργαζόμενους το 1996.

Η σχεδιαζόμενη ενίσχυση θα έχει τη μορφή επιχορηγήσεων από την κεντρική, περιφερειακή και τοπική κυβέρνηση και θα χορηγείται συνεπώς μέσω κρατικών πόρων κατά την έννοια του άρθρου 61 παράγραφος 1 της συμφωνίας ΕΟΧ. Δεδομένου ότι το εμπόριο κινητήρων αυτοκινήτων είναι ιδιαίτερα ανεπτυγμένο μεταξύ των συμβαλλομένων μερών της συμφωνίας ΕΟΧ και τα μέτρα στήριξης θα απαλλάξουν την εξεταζόμενη επιχείρηση από μέρος των επενδυτικών δαπανών, υπάρχει κίνδυνος στρέβλωσης του ανταγωνισμού και επηρεασμού των συναλλαγών εντός του ΕΟΧ. Συνεπώς, τα προτεινόμενα μέτρα συνιστούν κρατική ενίσχυση κατά την έννοια του άρθρου 61 παράγραφος 1 της συμφωνίας ΕΟΧ.

Κατά συνέπεια, θα πρέπει να εξεταστεί κατά πόσον θα μπορούσε να εφαρμοστεί κάποια από τις ρήτρες παρέκκλισης δυνάμει του άρθρου 61 παράγραφοι 2 και 3 της συμφωνίας ΕΟΧ για να διαπιστωθεί κατά πόσον η προτεινόμενη ενίσχυση θα μπορούσε να εξαιρεθεί από τη γενική απαγόρευση χορήγησης ενισχύσεων του άρθρου 61 παράγραφος 1. Ειδικότερα, θεωρείται σκόπιμο να εξεταστεί η προτεινόμενη ενίσχυση σε σχέση με το άρθρο 61 παράγραφος 3 στοιχείο γ) και τους κανόνες περί κρατικών ενισχύσεων στον τομέα της αυτοκινητοβιομηχανίας, όπως ορίζονται στο κεφάλαιο 23 των διαδικαστικών και ουσιωδών κανόνων της Εποπτεύουσας Αρχής στον τομέα των κρατικών ενισχύσεων (3).

Οι κανόνες αυτοί σκοπό έχουν να εξασφαλίσουν την πλήρη διαφάνεια των ενισχύσεων που χορηγούνται στην αυτοκινητοβιομηχανία ενώ συγχρόνως επιβάλλουν αυστηρή πειθαρχία όσον αφορά τη χορήγηση ενισχύσεων έτσι ώστε να αποφεύγεται η στρέβλωση του ανταγωνισμού. Η προτεινόμενη ενίσχυση υπέρ του σχεδίου της BMW έχει διάφορους στόχους. Σύμφωνα με τους κανόνες για τις ενισχύσεις στον τομέα της αυτοκινητοβιομηχανίας, τα κριτήρια αξιολόγησης ποικίλλουν ανάλογα με το στόχο που επιδιώκεται με την ενίσχυση. Θα πρέπει συνεπώς να εξεταστούν χωριστά οι διάφορες πτυχές της προτεινόμενης ενίσχυσης.

Όπως προσδιορίζεται στους κανόνες για τις ενισχύσεις για έρευνα και ανάπτυξη (4), η Εποπτεύουσα Αρχή της ΕΖΕΣ αναγνωρίζει εν γένει τα πιθανά ευεργετικά αποτελέσματα των δραστηριοτήτων E & A στην οικονομική ανάπτυξη και λαμβάνει ευνοϊκή θέση για τις ενισχύσεις που χορηγούνται σε τέτοιου είδους δραστηριότητες, με την προϋπόθεση ότι δεν θεωρείται πιθανό να επηρεάσουν αρνητικά τις συνθήκες των συναλλαγών σε βαθμό που να παρεμποδίζουν τη λειτουργία της συμφωνίας ΕΟΧ. Κατά την αξιολόγηση των ενισχύσεων αυτών λαμβάνονται υπόψη διάφοροι παράγοντες όπως η φύση του σχεδίου, κατά πόσο αυτό συνδέεται πράγματι με καινοτόμα προϊόντα ή διαδικασίες, οι τεχνικοί και οικονομικοί κίνδυνοι που υπεισέρχονται καθώς και οι κίνδυνοι στρέβλωσης του ανταγωνισμού.

Για τη βασική βιομηχανική έρευνα, το επίπεδο της ενίσχυσης θα πρέπει κατά κανόνα να μην υπερβαίνει το 50 % του ακαθάριστου επιλέξιμου κόστους. Όσο η επιχορηγούμενη δραστηριότητα πλησιάζει περισσότερο στην αγορά, δηλαδή επεκτείνεται σε τομείς εφαρμοσμένης έρευνας και ανάπτυξης, η Εποπτεύουσα Αρχή απαιτεί να μειώνεται σταδιακά το επίπεδο των χορηγούμενων ενισχύσεων.

Η παρούσα πρόταση ενισχύσεων διακρίνει τις δραστηριότητες E & A του σχεδίου σε τέσσερις κατηγορίες. Προτείνεται ονομαστική ένταση ενίσχυσης ύψους 50 % για βασική βιομηχανική έρευνα, η οποία αντιστοιχεί στο ανωτέρω προαναφερθέν ανώτατο όριο των κανόνων για τις ενισχύσεις για έρευνα και ανάπτυξη. Η ένταση ενίσχυσης ύψους 25 % που προτείνεται για την εφαρμοσμένη έρευνα θεωρείται επίσης αποδεκτή. Όσον αφορά την ανάπτυξη βελτιωμένων διαδικασιών παραγωγής, η σχετική δραστηριότητα εξετάστηκε από ανεξάρτητο εμπειρογνώμονα και θεωρήθηκε ότι εισάγει όντως καινοτομίες σε ευρωπαϊκό επίπεδο. Στο πλαίσιο αυτό, η προτεινόμενη ένταση ενίσχυσης ύψους 15 % μπορεί να θεωρηθεί δικαιολογημένη. Δεν θα χορηγηθεί ενίσχυση για την υποστήριξη της φάσης ανάπτυξης προϊόντων του σχεδίου.

Οι δαπάνες του σχεδίου για την προστασία του περιβάλλοντος αφορούν κατ' αρχήν μέτρα που αποσκοπούν στην επίτευξη επιπέδων προστασίας του περιβάλλοντος που είναι αισθητά υψηλότερα από εκείνα που απαιτούνται βάσει νομοθετικών ή άλλων ρυθμίσεων υποχρεωτικού χαρακτήρα. Η προετεινόμενη ενίσχυση για το σκοπό αυτό αντιστοιχεί σε ονομαστική ένταση ενίσχυσης 30 %. Δεύτερον, προτείνεται ενίσχυση έντασης 15 % για την υποστήριξη μέτρων που αποσκοπούν στην ικανοποίηση νέων νομικών απαιτήσεων. Και στις δύο περιπτώσεις η ένταση της ενίσχυσης αντιστοιχεί στα μέγιστα επιτρεπόμενα όρια που προβλέπονται στους κανόνες για τις ενισχύσεις στον τομέα της προστασίας του περιβάλλοντος (5) και, συνεπώς, θεωρείται ότι συμβιβάζεται με τη συμφωνία ΕΟΧ.

Όσον αφορά την ανάπτυξη νέων προϊόντων και βελτιωμένων διαδικασιών παραγωγής και την εισαγωγή μιας νέας διάρθρωσης όσον αφορά τις εργασίες συναρμολόγησης, το σχέδιο προβλέπει μέτρα για την εκπαίδευση του προσωπικού της εταιρείας. Οι συνολικές δαπάνες που προβλέπει το σχέδιο για επαγγελματική εκπαίδευση και που ανέρχονται σε 110 εκατομμύρια ATS, περιλαμβάνουν 44 εκατομμύρια ATS για αμοιβές μαθητευομένων, τις οποίες η αυστριακή κυβέρνηση θεώρησε δικαιολογημένα ως μη επιλέξιμες για τη χορήγηση ενίσχυσης. Τα υπόλοιπα 66 εκατομμύρια ATS θεωρήθηκαν ως βασική εκπαίδευση (29 εκατομμύρια ATS) και εκπαίδευση για τη βελτίωση των επαγγελματικών ικανοτήτων (37 εκατομμύρια ATS). Η προτεινόμενη ενίσχυση αντιστοιχεί σε ένταση 50 % για βασική εκπαίδευση και 25 % για εκπαίδευση που αποσκοπεί στη βελτίωση των επαγγελματικών ικανοτήτων.

Λαμβάνοντας υπόψη τη φύση του σχεδίου, θεωρείται ότι τα μέτρα επαγγελματικής εκπαίδευσης θα οδηγήσουν σε γνήσιες ποιοτικές μεταβολές των απαιτούμενων προσόντων του προσωπικού και αφορούν σημαντική μερίδα του προσωπικού. Κατά συνέπεια, και δεδομένου ότι το επίπεδο της ενίσχυσης κυμαίνεται σε λογικά όρια, η προτεινόμενη ενίσχυση για μέτρα εκπαίδευσης θεωρείται αποδεκτή.

Οι επιλέξιμες δαπάνες του σχεδίου για περιφερειακές επενδύσεις ανέρχονται σε 1 781 εκατομμύρια ATS και το προτεινόμενο μέγιστο ποσό της ενίσχυσης για το σκοπό αυτό ανέρχεται σε 173,3 εκατομμύρια ATS. Λαμβάνοντας υπόψη, αφενός, την προβλεπόμενη ημερομηνία πραγματοποίησης της σχεδιαζόμενης επένδυσης και, αφετέρου, τις εκταμιεύσεις της ενίσχυσης, το ακαθάριστο ισοδύναμο επιχορήγησης της προτεινόμενης ενίσχυσης ανέρχεται σε 8,9 %.

Οι κανόνες για τις κρατικές ενισχύσεις στην αυτοκινητοβιομηχανία, που υπάρχουν στο κεφάλαιο 23 των διαδικαστικών και ουσιωδών κανόνων της Εποπτεύουσας Αρχής στον τομέα των κρατικών ενισχύσεων, αναγνωρίζουν την πολύτιμη συνεισφορά στην περιφερειακή ανάπτυξη που μπορεί να εξασφαλιστεί με τη δημιουργία νέων ή/και την επέκταση υφιστάμενων εγκαταστάσεων παραγωγής αυτοκινήτων και εξαρτημάτων σε μειονεκτούσες περιφέρειες των χωρών της ΕΖΕΣ. Για το λόγο αυτό, η Εποπτεύουσα Αρχή διάκειται εν γένει ευμενώς απέναντι στις παραγωγικές ενισχύσεις που χορηγούνται με σκοπό να υπερβληθούν διαρθρωτικά εμπόδια σε μειονεκτούσες περιφέρειες.

Σύμφωνα με την απόφαση της Εποπτεύουσας Αρχής της ΕΖΕΣ της 11ης Μαΐου 1994 για το χάρτη των ενισχυόμενων περιοχών (Αυστρία), η περιφέρεια του Steyr-Kirchdorf (Oberφsterreich) θεωρείται επιλέξιμη για τη χορήγηση περιφερειακής ενίσχυσης σύμφωνα με το άρθρο 61 παράγραφος 3 στοιχείο γ) της συμφωνίας ΕΟΧ, με μέγιστη ένταση ενίσχυσης 15 % (ΚΙΕ). Το επίπεδο του στοιχείου περιφερειακής ενίσχυσης στην παρούσα πρόταση βρίσκεται αρκετά χαμηλότερα από το ανώτατο αυτό όριο.

Ωστόσο, λαμβάνοντας υπόψη τον ευαίσθητο χαρακτήρα του τομέα της αυτοκινητοβιομηχανίας και τον υψηλό κίνδυνο στρέβλωσης του ανταγωνισμού, είναι αναγκαίο να εξασφαλιστεί ότι η χορηγούμενη ενίσχυση είναι ανάλογη με το πρόβλημα που επιδιώκει να επιλύσει και ότι λαμβάνονται δεόντως υπόψη τα πιθανά αρνητικά αποτελέσματα στον τομέα ως σύνολο, όπως είναι η δημιουργία σημαντικής υπερβάλλουσας παραγωγικής ικανότητας. Ανεξάρτητος σύμβουλος ανέλαβε τη διεξαγωγή μιας ανάλυσης κόστους/ωφέλειας έτσι ώστε να εντοπιστούν και να προσδιοριστούν ποσοτικά όλες οι πρόσθετες δαπάνες αλλά και τα οφέλη που αποκομίζει η BMW, λόγω της απόφασής της να επεκτείνει τις παραγωγικές εγκαταστάσεις της στο Steyr, σε σύγκριση με αντίστοιχη επέκταση υπαρχουσών εγκαταστάσεων που βρίσκονται σε κεντρική μη επιχορηγούμενη περιφέρεια. Η συγκριτική αυτή ανάλυση αφορούσε τις πρόσθετες επενδυτικές δαπάνες καθώς και την αύξηση των δαπανών λειτουργίας και των ωφελειών κατά τα πρώτα έτη της παραγωγής.

Το κυριότερο αποτέλεσμα της ανάλυσης ήταν ότι η εκτιμώμενη καθαρή πρόσθετη δαπάνη ή τα διαρθρωτικά μειονεκτήματα που αντιμετωπίζει η BMW λόγω της επιλογής της γεωγραφικής θέσης για το πρόγραμμα επέκτασής της αντιπροσωπεύουν ποσοστό 5,9 % της επιλέξιμης περιφερειακής επένδυσης.

Όσον αφορά τις πιθανές αρνητικές επιπτώσεις στον τομέα της αυτοκινητοβιομηχανίας στο έδαφος που καλύπτεται από την συμφωνία ΕΟΧ, η Εποπτεύουσα Αρχή σημειώνει ότι η σχεδιαζόμενη επέκταση της παραγωγικής ικανότητας από 400 000 μονάδες το 1992 σε 450-460 000 μονάδες το 1996, προορίζεται να διατεθεί αποκλειστικά για τον εφοδιασμό της μονάδας συναρμολόγησης της BMW στις Ηνωμένες Πολιτείες. Η επένδυση δεν θα οδηγήσει συνεπώς στη δημιουργία υπερβάλλουσας παραγωγικής ικανότητας στο σχετικό τομέα σε ευρωπαϊκό επίπεδο, πράγμα που θα ήταν επιζήμιο για τους ανταγωνιστές της BMW. Για το λόγο αυτό θα μπορούσε να επιτραπεί μια αύξηση της έντασης της ενίσχυσης, κατά ποσοστό 3 %, ως πρόσθετο κίνητρο για την περιφερειακή επένδυση, πράγμα που συνεπάγεται ένα συνολικό επίπεδο έντασης ύψους 8,9 %, το οποίο συμπίπτει με την προτεινόμενη ένταση της ενίσχυσης.

Λαμβάνοντας υπόψη τα αναμενόμενα θετικά αποτελέσματα στην περιφερειακή ανάπτυξη και δεδομένου ότι δεν θεωρείται ότι θα έχει οποιεσδήποτε αρνητικές τομεακές επιπτώσεις σε ευρωπαϊκό επίπεδο και ότι το προτεινόμενο επίπεδο της ενίσχυσης είναι ανάλογο με τα περιφερειακά μειονεκτήματα που αντιμετωπίζει ο επενδυτής, η Εποπτεύουσα Αρχή της ΕΖΕΣ μπορεί να αποδεχθεί την προτεινόμενη ένταση της ενίσχυσης.

Κατά συνέπεια, η Εποπτεύουσα Αρχή της ΕΖΕΣ θεωρεί ότι η ενίσχυση που προτείνεται από την αυστριακή κυβέρνηση είναι αποδεκτή λαμβάνοντας υπόψη τη φύση της έρευνας, τα προβλεπόμενα μέτρα για την προστασία του περιβάλλοντος και την εκπαίδευση του προσωπικού, τη σπουδαιότητα των δραστηριοτήτων αυτών και τη συμβολή της επένδυσης σε εγκαταστάσεις παραγωγής για την ανάπτυξη της παρακμάζουσας βιομηχανικής περιφερείας του Steyr καθώς και τα μειονεκτήματα κόστους που αντιμετωπίζει ο επενδυτής και τέλος το γεγονός ότι η επένδυση δεν θα έχει αρνητικές τομεακές επιπτώσεις στην αντίστοιχη ευρωπαϊκή αγορά.

Συνεπώς, η Εποπτεύουσα Αρχή της ΕΖΕΣ αποφάσισε, σύμφωνα με το άρθρο 61 παράγραφος 3 στοιχείο γ) της συμφωνίας ΕΟΧ, να μην εγείρει αντιρρήσεις όσον αφορά τα προταθέντα μέτρα ενισχύσεων.

(1) Αναφέρεται στο εξής ως συμφωνία ΕΟΧ.

(2) Αναφέρεται στο εξής ως συμφωνία περί Εποπτείας και Δικαστηρίου.

(3) Διαδικαστικοί και ουσιώδεις κανόνες στον τομέα των κρατικών ενισχύσεων. Κατευθυντήριες γραμμές για την εφαρμογή και την ερμηνεία των άρθρων 61 και 62 της συμφωνίας ΕΟΧ και του άρθρου 1 του πρωτοκόλλου 3 της συμφωνίας περί Εποπτείας και Δικαστηρίου. Εγκρίθηκαν και εκδόθηκαν από την Εποπτεύουσα Αρχή της ΕΖΕΣ στις 19 Ιανουαρίου 1994.

(4) Βλέπε κεφάλαιο 14 των διαδικαστικών και ουσιωδών κανόνων της Εποπτεύουσας Αρχής στον τομέα των κρατικών ενισχύσεων.

(5) Βλέπε κεφάλαιο 15 των διαδικαστικών και ουσιωδών κανόνων της Εποπτεύουσας Αρχής στον τομέα των κρατικών ενισχύσεων.